Kommer oor raaiselagtige voëlvrektes in Oos-Kaap‘n Dooie duif is op die gras aangetref (Foto: Verskaf) Tientalle voëls het oor die afgelope twee weke in die Buffalo City-metrogebied in die Oos-Kaap gevrek. Die Oos-Kaap se staatsveearts het nou ingegryp en ŉ ondersoek van stapel gestuur om die eienaardige vrektes te ondersoek. In die afgelope twee weke is ongeveer 76 dooie voëls is in Qonce (King Williams Town) aangemeld, gevolg deur 27 in Oos-Londen, vier in Berlin, drie in Stutterheim en een in Queenstown. In die meeste gevalle was die dooie voëls duiwe. Dit is in hierdie stadium onduidelik wat die vrektes veroorsaak. Sommige van die karkasse is verlede week na laboratoriums in Komani, Queenstown en Pretoria vir toetse gestuur. Die uitslae is steeds uitstaande, maar behoort teen die einde van die week bekend te wees. Neville Ganes, wat ŉ reddingsorganisasie vir slange en reptiele in die omgewing bedryf, sê hy het op 27 Maart die dooie voëls in die Qonce-omgewing opgemerk. “Ek het eers een sien doodlê en nie veel daarvan gedink nie. Later het ek nog gesien en besef daar is ŉ probleem,” het Ganes aan Maroela Media gesê. Neville tel een van die dooie voëls op (Foto: Verskaf) Ganes sê die meeste van die voëls was opgeblaas. Ander simptome wat opgemerk is, is die onvermoë om te vlieg, ŉ verlies aan balans, disoriëntasie en vlak asemhaling. “Dit word vermoed dat dit dalk ŉ soort virus of ander siekte kan wees.” Volgens Samkelo Ngwenya, woordvoerder van die Buffalo City-metroraad, is dit moeilik om te bespiegel wat die oorsaak van die vrektes kan wees en daarom moet soveel as moontlik inligting ingesamel word. Beamptes van die munisipaliteit se afdeling vir gesondheid en die plaaslike Dierebeskermingsvereniging (DBV) het ook ŉ ondersoek ná die vrektes gelas. “Die vrektes kan deur enigiets veroorsaak word, waaronder klimaatsverandering, lugbesoedeling of migrasie,” sê Ngwenya. “Inligting word ingesamel om te bepaal of die vrektes in een omgewing plaasgevind het en of dit aan vergiftiging toegeskryf kan word. As dit verder na ander gebiede versprei, sal die moontlikheid van ŉ siekte ook ondersoek word.” Ngwenya moedig inwoners aan om nie met kaal hande aan die voëls te vat nie. Mark Marshall, die eienaar van Sandula Conservation, ŉ bewaringsorganisasie in die omgewing, raai ook inwoners aan om handskoene aan te trek en ŉ gesigmasker te dra wanneer hulle die dooie voëls moet hanteer.